In Griekeland, besoek die jong Apollo 'n mooi meisie van Athene en Plato se aankoms in die wêreld word aangekondig.
In Griekeland word Adonis uit 'n maagd gebore en opgewek uit die dode nadat hy gedood is deur 'n wilde beer. Die Fenisiërs het Adonis beskou as 'n voortdurend sterwende en opgestane god en die Atheners het 'n jaarlikse fees gehou vir Adonis om sy dood en opstanding jaarliks in die somer te herdenk.
'n Merkwaardige storie word op die Amerikaanse vasteland vertel deur die Asteke en Mayas, oor die god-man Quetzalcoatl. Hy is nie net uit 'n maagd gebore nie maar was geassosieer met die planeet Venus, die môrester, soos Jesus was. Verder is die kruis deur hulle gebruik as 'n simbool vir Quetzalcoatl. Soos Jesus het Quetzalcoatl ook gesê dat hy sal terugkeer om sy aardse koninkryk toe te eien.
Mithras was 'n Persiese God wat ook uit 'n maagd gebore is maar was meer as slegs 'n stamgod. Mithras is in 'n grot gebore en het 12 metgeselle gehad. Mithras se verjaarsdag is ook gevier op 25 Desember. Beide godsdienste het die opstanding gevier gedurende die paastyd. Die profeet Zoroaster is ook uit 'n maagd gebore.
Nie net die idée van 'n maagdelike moeder nie, maar al die ander wonderbaarlike gebeure, soos die wieg in die stal, die ster, die massamoord van kinders, die vlug na Egipte, en die wederopstanding van die liggaam en hemelvaart op die wolke, is nie net geleen nie maar is feitlik net so oorgeneem in die Nuwe Testament.
In die mitologie van die volkere van die aarde is daar baie gode wat opgestaan het uit die dood. Tog is daar vir Christene weereens 'n leun vertel deurdat Jesus voorgehou is as die enigste god wat die dood oorwin het. Die belangrikste gode is: Tammuz, Osiris, Isis en Horus.
Jesus was ongetwyfeld 'n unieke en soms radikale leermeester in daardie tyd. Volgens my siening het hy 'n radikale verandering teweeg gebring oor hoe God gesien moet word. In die Ou Testament is God voorgestel as die God wat Sy seën uitspreek en uitdeel teenoor die wat hom gehoorsaam en diegene vervloek wat Hom ongehoorsaam is. Die God van die Nuwe Testament is binne in ons, "Die Vader en ek is Een." Die beeld wat Jesus van God geskep het is, in teenstelling met die Ou Testament, 'n God van liefde. Volgens my opinie het Jesus dit ook duidelik gestel dat hy nie spesiaal is nie aangesien hy sê dat "al hierdie dinge wat ek doen kan julle ook doen, julle sal selfs groter dinge doen as ek." Hoewel baie van sy uitlatings deur die Jesus Seminaar bevraagteken is, het baie van sy leerstellings die toets van die tyd deurstaan en is op spirituele vlak vandag selfs meer relevant as 2000 jaar gelede.
Die idee dat Jesus God is, het nie deur Jesus self ontstaan nie. Hy het nooit op godheid aanspraak gemaak nie. Ook nie om aanbid te word nie. Toe sy dissipels hom vra hoe om te bid, het hy gesê: "So moet julle dan bid: Onse Vader wat in die hemel is" ens. Godheid is 'n menslike toedigsel wat aan hom gegee is tydens die byeenkoms in Nicea onder leiding van Konstantyn en Irenaeus. Jesus was 'n Jood wat sy Joodse volgelinge geleer en onderrig het. Hy was 'n Rabbi (leermeester) vir sy volgelinge. Christus is afgelei van die woord "Cristos" wat aan baie in daardie tyd gegee is as hulle beskou is as 'n man van God en beteken "die gesalfde." Die bewering dat Jesus hier as God geïdentifiseer is onder leiding van die Heilige Gees, is 'n aanname wat totaal in die lug hang en waarvoor daar geen bewyse bestaan nie.
Die boeke van die Nuwe Testament is tussen 50 en 70 jaar na Jesus se dood geskrywe. Weereens het die mense betrokke by die Nicea Konvensie die begrip van Jesus as die Seun van God en sy totale heiligheid by hierdie dokumente bygevoeg wat die mitologiese Jesus-beeld help skep het. Gedurende hierdie tyd (200-400 nC) het die Christelike kerk groter kredietwaardigheid verleen aan hierdie beskouing en het dit gelei tot die ontwikkeling van 'n totale menslike geloofsisteem waardeur die kerk groter beheer oor die massas kon verkry. Gevolglik het bepaalde rituele en dogma baie belangrik geword vir die geloof wat selfs vandag nog baie belangrik is vir die kerk.
Die dogma van die tradisionele kerk waarin ek opgegroei het is, in die lig van die nuutste navorsing, nie meer vir my aanvaarbaar nie. Hierby sluit ek in maagdelike geboorte, die opstanding en die hemelvaart. Ek glo dat Jesus in my lewe opgestaan het en dat ons sy leerstellings moet verkondig. Die bergpredikasie en die beoefening van liefde teenoor my medemens soos Jesus gedoen het, is my lewensfilosofie. Ek probeer om my lewe in te rig volgens hierdie leerstellings van Jesus. Niks wat Jesus ooit gesê het, was nog nie deur die Boedha in die verlede gesê nie. Daar is goeie bewyse daarvoor dat Jesus, in die 18-jaar van sy lewe wat ons in die Bybel niks van lees nie, wel in monnike kloosters in die Ooste vertoef het en geleer is en geleer het.
Daar bestaan geen bewys voor dat die Bybel God se Woord is en deur die inspirasie van die Heilige Gees geskryf is nie. Die Bybel is deur mense geskryf. Daar bestaan vele uitgawes van die Bybel soos die Rooms Katolieke Bybel wat meer boeke bevat. Ander Bybels bevat weer die Apokriewe Boeke ens. Watter van al hierdie Bybels is nou die Woord van God? Die Protestantse Bybel? Indien ja, waarom?
Die konsepte hemel en hel is menslike skeppings wat die kerk gebruik om mense te beheer. Die konsep van die sogenaamde "Hamburger Universe" (die drie-laag universum) van die Bybel is uitgedien. Dis 'n siening van mense wat niks van die kosmos af geweet het nie en het die aarde in die middel, die hemel bo en die hel onder geplaas. Die geskiedenis het reeds bewys hoe die kerk mense beheer en uitgebuit het. Konstantyn het die Christelike geloof aangeneem onder sy ma se invloed en om meer beheer oor die Romeinse ryk te bekom wat gedreig het om te versplinter a.g.v. die baie verskillende godsdienste wat daar beoefen is.
Weereens is Christene vertel van die wrede NERO wat Christene vermoor en verbrand het en as fakkels gebruik is vir sy tuinpartytjies. Aan die ander kant word daar nie 'n woord gerep oor Konstantyn se opvolger Karel die Grote, wat duisende mense gedwing het om die Christelike geloof aan te neem. Hope mense is vermoor en gemartel wat geweier het om hulle te laat doop.
Darwin se evolusie-teorie is lankal nie meer slegs 'n teorie nie, maar wel 'n bewese wetenskaplike feit. God fasiliteer en beheer evolusie. Ek glo dat God die skepper is van die heelal want die orde daarin spreek van Sy (Haar) of liewer God se beheer daaroor. Die aktiwiteite van atome en hul partikels in die onsigbare wêreld van die kwantum fisika, stem ooreen met die aktiwiteite van die hemelliggame wat om hul eie ontelbare sonne wentel. Die ontdekking van fossiele het reeds bewys dat die aarde 250 miljoen jaar oud is en nie slegs 6000 jaar nie.
My de-bekering het vir my groot vrede gebring omdat my soeke na die waarheid nie gegrond was op venynigheid en 'n oorlogsverklaring teen die gelowe van die wêreld nie. My soektog het my rustig gemaak en my gelei tot die wete dat hoewel my biologiese bestaan hier op aarde eindig, ek my lewe in 'n ander dimensie gaan voortsit en dat ek nie meer hoef vas te hou aan 'n geykte onbewese filosofie met die bedreiging van die Hel nie. Nuwe wetenskappe soos die Kwantum Fisika en die Meta Fisika is in ons moderne tye besig om nuwe horisonne te open wat ons wegneem uit die verwysingsraamwerk van oerse primitivisme. Geen God bedreig my meer nie en geen Duiwel met sy vurk en vuur wag meer vir my nie. Soos met alle lewende wesens sal my liggaam "gerecycle" word en spiritueel sien ek uit na die nuwe dimensie waarheen ek op pad is.